text: Politiet: Tyve spekulerer i asyl
  26 november 2012 kl. 12.23
  Politiet mistænker hviderussiske tyve for at søge asyl i Danmark kun for at stjæle. Det kan de gøre straffrit, fordi de bliver udvist, inden de kan blive dømt.
  Midt- og Vestjyllands Politi har sporet tre tyve til asylcentret i Thyregod. 
  Antallet af asylansøgere fra Hviderusland er på tre år steget fra syv til 224.
  - De ved godt, at de ikke har chance for at få asyl, men mens de venter på afgørelse om udvisning i et asylcenter, kan de begå tyverier. Det kan de gøre risikofrit, fordi de bliver sendt tilbage, inden de kan få en dom, siger vicepolitiinspektør Michael Kjeldgaard, Midt- og Vestjyllands Politi.
  Butikker i byer omkring Thyregod er stærkt plaget af tyvene. Blandt andet i Brande.
  